### 6.     Vejledning - forebyggelse og håndtering af krænkelser i Kommunalbestyrelsen

**Åbent**

Sagsnr.: 326-2020-76800       J.nr.: 00.22.00           Dokumentnr.:
326-2020-341083

**Sagstype**

Orientering.

**Resume og sagens baggrund**

På baggrund af samfundsdebatten omkring krænkelser og
sexisme, er der udarbejdet en vejledning, som kan bruges, hvis
kommunalbestyrelsesmedlemmer i fremtiden oplever krænkelser. Vejledningen
beskriver både principper for god adfærd ift. at undgå krænkelser samt hvad der
konkret kan gøres, hvis det sker. Vejledningen koncentrerer sig om det
indbyrdes samarbejde i Kommunalbestyrelsen og de relationer,
Kommunalbestyrelsens medlemmer indgår i med embedsmænd, borgere og omverdenen.

**Indstillinger**

Direktøren indstiller, at vejledningen tages til
efterretning.

**Behandling**

Økonomiudvalget, Kommunalbestyrelsen.

**Sagsfremstilling**

På Kommunalbestyrelsesmødet den 28. oktober 2020, blev der
givet en orientering om og taget en drøftelse af en proces for håndtering af
eventuelle krænkelser i Kommunalbestyrelsen. Kommunalbestyrelsens medlemmer er
blevet opfordret til at henvende sig til Borgmesteren eller Kommunaldirektøren
senest den 15. november 2020 med henblik på en eventuel fortrolig samtale. Der
er ikke modtaget nogle henvendelser om krænkelser i perioden.

KL har i perioden fra den 29. september til den 7. oktober
2020 gennemført en undersøgelse blandt landets kommunalbestyrelsesmedlemmer.
Undersøgelsen sætter fokus på seksuelt grænseoverskridende adfærd, og
konklusionen er, at det også eksisterer i kommunalpolitik. Kommunalbestyrelsens
medlemmer er ikke beskyttet mod sexisme, på samme måde som det er tilfældet for
kommunens ansatte med arbejdsmiljøloven. Derfor bliver det vigtigste bolværk
mod sexisme i Kommunalbestyrelsen at skabe en kultur, hvor sexisme ikke
accepteres.

Kalundborg Kommunes kommunalbestyrelsesmedlemmer skal ikke
stå alene i tilfælde af, at krænkelser har fundet sted. Der skal være struktur
og rammer, der forebygger og håndterer sexisme. Det handler både om, at alle
kender handlemulighederne, at der er den nødvendige tryghed til at kunne
henvende sig, og at der bliver taget hånd om den enkelte. Der er ikke en
lovgivning på området, og derfor beror det på aftaler og tillid.

Vejledningen imødekommer disse formål. Udover de i
vejledningen angivne muligheder, kan kommunalbestyrelsens medlemmer benytte den
hotline, som KL’s bestyrelse har besluttet at oprette. Informationer om dette
finder man på KL’s hjemmeside.

**Økonomiske konsekvenser**

Ingen.

**Økonomiudvalgets møde den 9.
december 2020:**

Anbefales.

**Bilag**

|  |  |
| --- | --- |
| Forebyggelse og håndtering af krænkelser i Kommunalbestyrelsen i Kalundborg Kommune | 326-2020-340250 |